Pasientombudet: Pasienter må betale prisen for kaoset på Ahus
- Pasienter har lidd, pasienter har blitt skadet og pasienter har dødd. Det er pasienter som må betale prisen for kaoset på Ahus. Det mest hårreisende etter mitt syn, er at Ahus får ansvaret for 160 000 ekstra pasienter over natta. Når det ikke er sørget for å ivareta disse pasientene, så måtte det gå galt. De fikk jo 50 prosent flere pasienter, det hadde de ikke plass eller bemanning til, sier Thorne til VG Nett. Sykepleiere jobbet 4800 timer overtid fra 1. januar til 30. september Ahus i fjor. Det viser en gjennomgang av overtid ved Ahus som VG har gjort, ut fra sykehusets rapportering til Fylkesmannen. Sykefraværet var høyt i samme periode, og avdelingene var underbemannet.Sykepleiere slo alarm om vanskelige arbeidsforhold og korridorpasienter til Helsetilsynet i fjor, og livsfarlige forhold kom til syne. Fylkeslegen mener at pleiebemanningen, stor vikarbruk og manglende styring ved Ahus i fjor, kan ha medvirket til minst tre dødsfall og 20 skader. Ulovlig overtid ved Ahus etterforskes nå av politiet i Lørenskog og Økoteamet ved Romerike politidistrikt. Arbeidstilsynet anmeldte sykehuset for ulovlig og farlig overtidsbruk i fjor sommer. Rovdriften på 100 sykehusansatte skal ha skjedd fra januar til oktober 2010. I en graverende rapport, kom livsfarlige arbeidsforhold til syne. I går skrev VG om rapporten fra Fylkesmannen, som fastslår at minst tre dødsfall og 20 skader kan knyttes til livsfarlig drift med rådrift på ansatte, stor vikarbruk og manglende styring ved Ahus i fjor. - Saken gjelder brudd på arbeidstidsbestemmelsen og ulovlig bruk av overtid og/eller brudd på reglene om fri- og hviletid. Ulovlig overtid knytter seg til over 100 ansatte og gjelder flere grupper og flere avdelinger, sier påtaleleder Hanne Fauske ved Romerike politidistrikt til VG.Foretakstillitsvalgt Kai Øyvind Brenden for norsk sykepleierforbund ved Ahus forteller at situasjonen for mange av sykepleierne ved Ahus fortsatt er svært krevende. -Det er for få folk på jobb, og stadig nye vikarer som ikke har kjennskap til rutinene. Det betyr at det ikke er tid eller rom til å gi pasientene den oppfølgingen de trenger, som for eksempel godt nok tilsyn på sengepostene, sier han. Brenden understreker at forholdene har blitt bedre siden i fjor, i hvert fall på enkelte avdelinger. - Men noen av enhetene har fortsatt betydelige problemer. Den store frykten er hele tiden at noe skal gå galt med pasientene, uten at noen klarer å følge det opp, sier han.Kommunikasjonsdirektør Bjarte Reve ved Ahus erkjenner at sykehussammenslåingen bød på store utfordringer for sykehuset i fjor. - Grunnen til de store overtidstallene i 2011 var helt klart underbemanning. Til tross for dette ble det lagt ned en enorm dugnadsinnsats på sykehuset nettopp for å gi pasientene en god behandling i en krevende periode. Det er flott at de ansatte var villige til å løse situasjonen, selv om den ikke var optimal. Ifølge Reve er det nå satt inn betydelige tiltak for å få ned overtidsjobbingen. - Det var tusen flere ansatte ved sykehuset i januar i år sammenlignet med januar i fjor. Nå har vi en helt annen bemanningssituasjon enn vi hadde før. Vi har flere fast ansatte, og grundigere kursing av personellet. Ahus er i dag et like trygt sykehus som alle andre norske sykehus, mener han.15. september avlegger sykehuset rapport til fylkeslege Petter Schou om hva de har gjort for å få kontroll på kaoset. - Det var en svært vanskelig og alvorlig situasjon på Ahus i den perioden vi har undersøkt. Det som er avgjørende for oss, er hvordan den situasjonen som er i dag, sier Schou. - Har sykehussammenslåingen ført til uforsvarlig drift? - I store omorganiseringer er man nødt til å legge inn realistiske buffere i forhold til mannskap og økte ressurser, før en flytter store ressurser i helsetjenesten. Alt henger sammen. I ettertid kan en spør om planene var gode nok. Det viktigste nå er hva som gjøres i dag og fremover, sier fylkeslegen Petter Schou.
Det siste halvannet året har Ahus selv meldt 11 unaturlige dødsfall til politiet. Pasientombud Knut Fredrik Thorne tror at antallet døde tilknyttet kaoset er enda høyere.